Owen gun

KinnigBroDoarePistolenn-vindrailher aotomatekMont en-droTennata dre argilMunision9 × 19 mm ParabellumProduerLysaght’s WorksMare produiñ1942-1945Mare implij1942–1971 (Aostralia)Perzhioù teknikelMas (hep kartouchenn)4,23 kgHirder813 mmHirder ar c'hanol250 mmHed-tenn efedus123 mHed-tenn d'ar muiañ200 mHed-tenn pleustrek700 tenn/mnEndalc'hKarger fiñv eeun 33 c'hartouchennLezennRummad e Bro-C'hallA
An Owen gun, en ur mod ofisiel Owen machine carbine, zo ur bistolenn-vindrailher bet krouet er bloavezhioù 1930 gant ar soudard aostralian Evelyn Owen hag implijet gant arme e vro e bloavezhioù diwezhañ an Eil Brezel-bed.

 Perzhioù teknikel 
kleiz|thumb|200x200px|Un Owen gun divontet.
An Owen gun a ya en-dro gant ur wikefre tennata aotomatek dre argil hag ur gulasenn digor. Pourveziet eo gant ur c'harger fiñv eeun 33 c'hartouchenn 9 mm Parabellum lec'hiet a-us d'he c'hanol. An douilhezioù goullo a strink dre un toull dindan an arm, ha gwarezet eo ar gulasenn gant ur golo : an elfennoù-mañ a lak an Owen gun da vezañ harzus ouzh al loustoni ha fiziapl-kenañ McCOLLUM Ian, The Owen SMG: Looks Bad; Shoots Good, Forgotten Weapons, 15/10/2019 (lennet d'an 30/12/2025). He c'houch zo stouet war gostez kleiz ar c'hanol, evit ma c'hallfe an tenner bukañ daoust d'ar c'harger. Aes eo he c'hanol da zivontañ, evel he lamm McNAB Chris, Armes à feu Encyclopédie visuelle, L'Imprévu, 2022, p. 215 POPENKER Maxim, Owen 'Machine Carbine', Modern Firearms (lennet d'an 30/12/2025).

 Diorroen hag implij 
Evelyn Owen (1915-1949) a oa soudard e arme Aostralia. Plijet-bras e oa gant an armoù-tan hag o gwikefreoù. Adalek 1930 e fellas dezhañ sevel ur bistolenn-vindrailher simpl ha fiziapl. Ur stumm kentañ eus e arm, kambret e .22 Long Rifle, a ginnigas d'an arme e 1939. Ur c'harger fiñv ront en doa. Dibar e oa kar ar biz-meud eo a ranked implijout evit pouezañ war e zraen, ha n'eo ket gant ar biz-yod evel kustum. Abalamour d'an elfenn-mañ ha da wander he c'halibr, ne voe ket asantet ar bistolenn-vindrailher gant an arme. E 1940 e kinnigas Owen un eil stumm, kambret e .32 ACP, dezhañ un draen hegouneloc'h. Kentpatromoù heñvel a savas e 9 mm Parabellum hag e .45 ACP. Ne oa ket dedennet ar pennoù milourel uhel aostralian gant ar pistolennoù-mindrailher, pa soñje dezhe e oant « armoù gangsterien didalvoud d'ar soudarded » DIAMOND Jon, Australia’s Owen Gun, Warfare History Network, miz C'hwevrer 2016 (lennet d'an 30/12/2025).

An Thompson M1928A1 stadunanat, pourveziet da bep penn kevrenn aostralian, ne ziskouezas ket bezañ fiziapl en emgannoù er janglenn kentañ gant Aostralianiz e brezel ar Meurvor Habask, pa chome boud he gwikefre alies abalamour d'al loustoni ha d'ar glebor. E 1941 e aozas an arme amprouennoù etre an Thompson, ar Sten hag an Owen. Homañ diwezhañ a ziskouezas bezañ an arm resisañ ha fiziaplañ anezhe.

Tro 45.000 Private Evelyn Ernest Owen, Australian War Memorial (lennet d'an 30/12/2025) - 50.000 skouerenn eus an Owen a voe produet gant Lysaght's Works etre 1942 ha 1945. Ouzhpenn en Eil Brezel-bed e voent implijet e brezelioù Korea ha Viêt Nam peurgetket.

 Levrlennadur 
  WARDMAN Wayne, The Owen gun, emembannadur, 1991, 209 p., ISBN 9780731603657
  SMITH Kevin, The Owen gun files : an Australian wartime controversy, Turton and Armstrong, 1994, 277 p., ISBN 0908031548

 Daveennoù 

Rummad:Pistolennoù-mindrailher
Rummad:Armoù Aostralia
Rummad:Armoù an Eil Brezel-bed